Author: Zuzana Turóciová
Last saved by: Chudá Viera

Správa zo zahraničnej pracovnej cesty

1. Účastník ZPC: 
Ing. Zuzana Turóciová, Sekcia informatiky MŠVVaŠ SR, štátny radca, AJ aktívne a NJ pasívne

2. Zahraničná pracovná cesta:

Štát:	Portugalsko 
Mesto:	Lisabon
Vykonaná v dňoch:	13.-16. marca 2013, 
Prijímajúca organizácia:	eTwinning Central Support Service European Schoolnet
61 rue de Trèves, 1040 Brussels, Belgium

Účel cesty:	získanie informácií o eTwinningovej sieti a vízia jej fungovania na roky 2014 - 2020
Spôsob financovania:	cestovné náklady a náklady na ubytovanie boli hradené Národnou službou pre elektronickú spoluprácu škôl, Žilina (NSS Žilina)
3. Rámcový program pobytu:

13. 3. 2013 	17.00 – 20.00   príchod, ubytovanie, príprava prezentačného stánku, stretnutie so zástupcami NSS
14. 3. 2013 	11.00   registrácia
14.00 – 18.00 otvorenie konferencie, oceňovanie najlepších projektov
18.00 – 19.30 prezentácia medzinárodných projektov v prezentačných stánkoch 
15. 3. 2013	10.00 – 11.30 workshopy I.
		12.00 – 13.30 workshopy II.
		15.00 – 16.30 workshopy III.
18.00 – 19.30 prezentácia medzinárodných projektov v prezentačných stánkoch 
16.3.2013	9.30 – 12.30 panelová diskusia, záverečná správa konferencie
13.30 	odchod 	

eTwinning je platforma medzinárodného partnerstva škôl (materských, základných a stredných).  eTwinning podporuje rozvoj spolupráce európskych škôl zameranej na rôzne učebné predmety prostredníctvom využívania IKT a komunikácie v cudzom jazyku. Ponúka školám zo všetkých kútov Európy možnosť bez poplatkov a administratívnej zaťaženosti spolupracovať na realizácii projektov, ktoré priamo podporujú rozvíjanie učebného procesu a vedomostí žiakov.
eTwinning sa už od roku 2005 neustále rozvíja a vo viacerých krajinách Európy je zahrnutý priamo v školských osnovách (napr. Francúzsko). V roku 2012 bolo do eTwinningových aktivít zapojených okolo 190 tisíc učiteľov zo 100  tisíc škôl z 33 krajín Európy. Na Slovensku koordinuje eTwinningové aktivity Národná služba pre elektronickú spoluprácu škôl (NSS) so sídlom v Žiline. Na Slovensku máme k 25. marcu 2013: 1575 zaregistrovaných škôl, 3831 zaregistrovaných realizátorov, 571 projektov ktoré sa realizujú, 2124 ukončených projektov (http://www.etwinning.net/sk/pub/connect/browse_people_schools_and_pro/country.cfm?c=703)

Výročná konferencia eTwinning sa tento rok uskutočnila v Lisabone. Boli tu ocenené najlepšie európske projekty a stretlo sa na nej viac ako 500 európskych učiteľov, aby diskutovali o tom, ako posilniť a skvalitniť spoluprácu školských tímov. Výročná konferencia eTwinningu načrtla rôzne témy školstva ku ktorým sa eTwinning viaže (napr. ako môže eTwinning pomôcť učiteľovi k formálnej akreditácií, úloha riaditeľov škôl v medzinárodných projektoch, „trieda budúcnosti“ a pod.) a tiež poskytla priestor učiteľom prezentovať svoje najlepšie projekty. 

4. Stručný priebeh rokovaní, resp.  študijného pobytu:

V dňoch 13. 03. – 16.3. 2013 som sa zúčastnila medzinárodnej konferencie eTwinning annual conference 2013 v Lisabone na pozvanie NSS Žilina – zástupcu eTwinningu na Slovensku. Konferencia mala za cieľ:
•	oceniť najlepšie eTwinnigové projekty roku 2012
•	zhodnotiť činnosť siete partnerských škôl v 33 krajinách
•	predstavenie nových trendov v eTwinningu a nových prostriedkov WEB.2.0 tools
•	pozícia eTwinningu v učebnom procese, prepojenie eTwinningu a euroobčianstva 
•	workshopy, semináre, zdieľanie skúseností, hľadanie partnerov na eTwinningové projekty

13.3.2013
V popoludňajších hodinách po príchode a ubytovaní som sa zúčastnila na príprave stánku s tématikou Slavic language a stretla som sa so zástupcami NSS na Slovensku pani Ľubicou Sokolíkovou a pani Gabrielou Podolanovou. Na stretnutí sme diskutovali o možnosti propagácie eTwinningu formou zaradenia medzi medzinárodné súťaže ktoré vyhlasuje a spoluorganizuje IUVENTA a tiež o väčšej propagácie na www.minedu.sk. Taktiež sme sa zhodli že eTwinning by mal byť začlenený do každoročne pripravovaných Pedagogicko-organizačných pokynov. 

14.3.2013 

Otvorenie konferencie: 

Hlavní vystupujúci boli: 
Androulla Vassilou - Commissioner responsible  for Education, Culture, Multilingualism and Youth - Video pozdrav
Mr João Casanova, Deputy Minister of Education, Ministry of Education and Sport, Portugal
Rita Zurrapa, Director NSS Portugal
Professor Bob Fryer - Keynote Speech - Learning Citizenship for the 21st Century

Fakty vyňaté z prejavov: 
a)	eTwinning prešiel od začiatkov v roku 2005 kus cesty. V súčasnosti je do eTwinningu zapojených asi 190 tisíc učiteľov zo 100  tisíc škôl z 33 krajín Európy
b)	eTwinning je veľký úspech pre Európsku úniu, pretože ho učitelia využívajú k spolupráci, a v podstate je to metóda spolupráce ktorá je „beznákladová“. Jedinou podmienkou je možnosť dobrého prístupu na internet a znalosť cudzieho jazyka. Každá krajina by mala vyčleniť v rozpočte pre školy finančné prostriedky slúžiace na pripojenie škôl na internet a dostatok PC v triedach. 
c)	Androulla Vassilou vo svojom príspevku na tému Výchova k občianstvu: Európske ambície: nastolila myšlienku "Presadzovať spravodlivosti, sociálnej súdržnosti a aktívneho občianstva prostredníctvom školského vzdelávania, je ... jedným z hlavných cieľov súčasnej strategického rámca pre európsku spoluprácu v oblasti vzdelávania a odbornej prípravy, ktoré sa vzťahuje na 2020 "
d)	João Casanova vo svojom prejave privítal hostí z celej Európy a vyhlásil že eTwinning je najväčšia sa učiaca komunita v Európe. Prináša osvedčené postupy využívania IKT v našich školách. V Portugalsku je 1800 škôl a 4000 učiteľov zapojených do  programu eTwinning.  Vzhľadom k modernizácii v posledných rokoch sa technické zázemie v školách výrazne zlepšilo (takmer jeden počítač na jedného študenta). 
e)	Rita Zurrapa predstavila eTwinning Plus - Podstata partnerstva eTwinning Plus spočíva v čiastočnom rozšírení partnerstva škôl eTwinning do krajín, ktoré susedia s európskymi. Európska susedská politika bola definovaná v roku 2004 a jej cieľom je prehlbovanie vzťahov medzi členskými štátmi Európskej únie a krajinami, ktoré s nimi bezprostredne susedia. Toto partnerstvo je založené na multikultúrnosti,  vzájomnom rešpektovaní sa a stabilite, keďže 21. storočie budeme formovať spolu so svojimi európskymi susedmi.

f)	Bob Fryer svojím príspevkom rozobral situáciu súčasného „eurobčana“,  ktorú spomína aj Eurkomisárka Androulla Vassilou.  Vo svojom príspevku hovorí o zmenách v spoločnosti, zániku tradičných hodnôt a nástupe globalizácie a individualizmu, o neistote a nestabilite v rýchlo sa meniacom svete. Vyzýva k aktívnemu občianstvu, ktoré spája a pomáha (napr. dobrovoľníctvo). Prezentácia je dostupná na adrese: http://conference2013.etwinning.net/presentations-from-keynote-and-workshops/

Odovzdávanie cien najlepším eTwinningovým projektov – fakty:

Z 5 645 prebiehajúcich projektov bolo vybratých 120 projektov z celej Európy, ktoré museli prejsť 3 kolami hodnotenia a ocenené boli vždy dva projekty z každej vekovej kategórie (4-11, 12-15, 16-19) a šesť špeciálnych kategórií. 
Hlavné kritéria hodnotenia boli: spolupráca, tímová práca, komunikácia, aplikovateľnosť vo vyučovacom procese, používanie rôznych nástrojov IKT  
Víťazným projektom roku 2013 sa stal projekt "Rainbow village"z kategórie 12-15 rokov http://www.etwinning.net/en/pub/profile.cfm?fuseaction=app.project&pid=58043&lang=en, ktorého spoluautorkou je aj učiteľka Katarína Hybenová z Gymnázia M. M. Hodžu v Liptovskom Mikuláši.
Slovenskí učitelia sa v konkurencii učiteľov z 33 krajín nestratili a získali za projekty nasledovné ceny: 
•	Katarína Hybenová, Gymnázium M. M. Hodžu, Liptovský Mikuláš, za 1. miesto v projekte The Rainbow Village project – kategória deti 12-15 rokov, celkový víťazný projekt roku 2013
•	Jana Jamrišková, ZŠ Sitnianska, Banská Bystrica za 2.miesto v projekte eTwinning tourists in 5 star hotels – kategória deti 4-11 rokov
•	Kornélia Lohyňová a Soňa Benčová, Spojená škola Tilgnerova, Bratislava získali Mevlanovu cenu za medzinárodné porozumenie za projekt Intercultural dialogue through fairy tales, drama and art
•	Gabriela Krížovská, ZŠ Jarná, Poprad za spoluúčasť v projekte Schoolovision – projekt, ktorý získal osobitné uznanie za aktívnu prácu so žiakmi po dobu 5 rokov 
Kompletný zoznam ocenených projektov nájdete tu: http://www.etwinning.net/en/pub/progress/awards/european_prizes/european_prizes_winners_2013.htm

Prezentačné stánky 

21 prezentačných stánkov ponúkol unikátny pohľad na rozmanitosť a rozsah programu eTwinning. Návštevníci mohli vidieť praktické ukážky eTwinningových nástrojov a mali možnosť nájisť si partnera na spoluprácu na medzinárodnom projekte. 

Okrem stánkov zameraných na určité témy (Slavic Language Stand, European citizenship, Web 2.0 tools, ....a pod. ) na výstave bol i stánok Centrálnej podpornej služby (CSS), British council a stánok Európskej komisie. 

15.3.2012

Workshopy: 

Počas druhého dňa konferencie som sa zúčastnila dvoch workshopov. 

Workshop Web 2.0 tool je každoročne u učiteľov veľmi obľúbený, lebo ponúka vždy nové nástroje pre podporu spolupráce medzi partnerskými školami. Pán učiteľ Nádori Gergely z Maďarska nás profesionálne zoznámil s rôznymi nástrojmi (photo editors, animations, comics, make a big pictures, drawing tools), ktoré umožňujú učiteľom a žiakom interaktívne spolupracovať a tvoriť zaujímavé prezentácie. Zároveň sme prediskutovali ich využiteľnosť vo vyučovacom procese. Prezentáciu nájdete na: http://pear.ly/b0VMz 

Druhý workshop bol prezentáciou šiestich konkrétnych medzinárodných projektov, ktoré učitelia úspešne zrealizovali. Projekty sa týkali vekovej kategórie detí 4-11 rokov. Ukázal, ako sa aj deti predškolského veku dokážu zapojiť do eTwinningu. Konkrétne išlo o „návrat do minulosti“ kedy hračky neboli dostupné. S radosťou som prijala fakt že ešte aj u dnešných detí sa prejavila kreativita a hračky si spolu s učiteľkami a rodičmi vyrábali sami. Ďalšie projekty boli na témy: tvorba QR kódov, využitie IT „toolov“ na  hudobnej výchove, šírenie mieru a znalosť výskytu zvierat v jednotlivých krajinách. 

16.3.2012

Panelová diskusia, záverečná správa. 

Plenárne zasadnutie v posledný deň sa viedlo formou diskusie publika so štyrmi odborníkmi na vzdelávanie a eTwinning: Marta Hunmi, Bettina Zeidler, Conor Galvin a Pieter Hogenbirk. 

Na konci zasadnutia, každý odborník vyjadril svoje prianie eTwinningu do budúcnosti: Bettina Zeidler spomenula zapojenie čo najviac žiakov do projektov, Márta Hunmi kládla dôraz na tvorivosť. Pieter Hogenbirk plánuje celú škôlu v ktorej pôsobí zapojiť do eTwinningu a to isté poprial všetkým učiteľom.  Conor Galvin sa sústredil na nové technológie a využitie Web 2.0. Zdôraznil tiež, že učitelia sú srdcom eTwinning a dúfal, že aj naďalej sa budú aktívne zapájať do aktivít eTwinningu. 
5. Odporúčané závery:

Je potrebné zaviesť užšiu spoluprácu sekcie informatiky a sekcie regionálneho školstva Národnou službou pre elektronickú spoluprácu škôl v Žiline. eTwinning treba propagovať hlavne medzi riaditeľmi škôl, t.j. umožniť a presadzovať stretnutia zástupcov NSS s riaditeľmi materských, základných a stredných škôl. 
Podporovať IKT vzdelávanie a účasť v medzinárodných projektoch (komunikácia v cudzom jazyku) i formou odporúčania v Pedagogicko-organizačných pokynoch. Odporúčam zaradiť eTwinning medzi medzinárodné projekty propagované na www.minedu.sk a tiež medzi medzinárodné programy zaradené v zozname súťaží, za ktoré sú školy oceňované za mimoriadne výsledky žiakov (IUVENTA).  
Ďalšou prioritou je zakomponovať eTwinning do učebných osnov. 

6.   Prehľad prinesenej dokumentácie a miesto jej uloženia
Plán konferencie, zoznam účastníkov, prezentácie - k nahliadnutiu / zapožičaniu u účastníka cesty, resp na sekcii informatiky.
Linky: 
http://conference2013.etwinning.net
www.etwinning.net
www.etwinning.sk

7.   Osobitne vyhodnotený očakávaný prínos ZPC
Účasťou na konferencii som získala nové informácie  a prehľad o najnovších trendoch v oblasti eTwinningu. Mala som možnosť osobných stretnutí s učiteľmi a prednášajúcimi z iných krajín. Získanie kontaktov na zástupcov eTwinningu na Slovensku – NSS Žilina, nadviazanie užšej spolupráce pri propagácii eTwinningu na Slovensku. 

8.   Spôsob zverejnenia výsledkov ZPC, prenos získaných informácií 
Správa zo ZPC bola zaslaná elektronicky na zverejnenie na internetovej stránke MŠVVaŠ SR.

Dátum: 26.3. 2013

Správu vypracoval: Ing. Zuzana Turóciová

Správu schválil: Ing. Ľubomír Šimášek